## Pravilnik o uvjetima kojima moraju udovoljavati skloništa za životinje i higijenski servisi

### NN 71/2001 (8.8.2001.), Pravilnik o uvjetima kojima moraju udovoljavati skloništa za životinje i higijenski servisi

# MINISTARSTVO POLJOPRIVREDE I ŠUMARSTVA

if !supportEmptyParas endif

1244

Na temelju članka 26. stavka 6. Zakona o
dobrobiti životinja (»Narodne novine« broj 19/99.), ministar poljoprivrede i šumarstva
donosi

## PRAVILNIK

### O UVJETIMA KOJIMA MORAJU UDOVOLJAVATI SKLONIŠTA ZA ŽIVOTINJE I HIGIJENSKI SERVISI

Članak 1.

Ovim se Pravilnikom propisuju uvjeti
kojima moraju udovoljavati sljedeći objekti:

- skloništa za životinje,

- higijenski servisi,

s obzirom na smještaj, način izgradnje,
tehničko uređenje, opremu, način rada, veterinarsko-sanitarni red i higijenu.

OPĆE ODREDBE

Članak 2.

Objekti iz članka 1. ovoga Pravilnika
moraju biti smješteni na takvom mjestu da ne ugrožavaju postojeće objekte i da
ne zagađuju okoliš te najmanje 500 metara udaljeni od naseljenog mjesta.

Članak 3.

Objekti iz članka 1. ovoga Pravilnika mogu
se izgraditi samo na kompaktnom i ocjeditom tlu s niskom razinom podzemnih voda
te izvan područja koja mogu biti ugrožena poplavama i klizanjem terena.

Smjer dominantnih vjetrova ne smije biti u
pravcu naseljenih mjesta.

Članak 4.

Krug objekta iz članka 1. ovoga Pravilnika
mora biti dovoljno prostran da osigura funkcionalnu povezanost pojedinih
prostora i prostorija te ograđen prikladnom ogradom, na ulaznim i izlaznim
vratima mora biti postavljena dezinfekcijska barijera za vozila i osobe, a sve
površine koje nisu betonirane ili asfaltirane moraju biti pod zelenilom.

Članak 5.

Objekti iz članka 1. ovoga Pravilnika
moraju biti snabdjeveni dovoljnom količinom pitke vode iz javnog vodovoda ili
vlastitog bunara u kojem slučaju se zdravstvena ispravnost vode mora
kontrolirati u za to određenim laboratorijima jednom godišnje.

Članak 6.

Objekti iz članka 1. ovoga Pravilnika
moraju imati sustav za prihvat i odvođenje otpadnih voda.

Oborinske vode mogu se ulijevati u
kanalizaciju ili prirodni recipijent bez pročišćavanja.

Otpadne i fekalne vode iz objekta, prije
ulijevanja u prirodni recipijent ili kanalizaciju, moraju proći kroz odgovarajući
sustav pročišćavanja.

Članak 7.

Prostor za odlaganje i zbrinjavanje krutih
fekalija iz objekata iz članka 1. ovoga Pravilnika mora biti smješten suprotno
pravcu glavnih vjetrova, a izgrađen tako da spriječi zagađivanje okoliša.

Članak 8.

Objekti iz članka 1. ovoga Pravilnika
moraju biti izgrađeni u skladu s općim higijensko-tehničkim zahtjevima i na način
koji će omogućiti optimalne mikroklimatske i zoohigijenske uvjete smještaja
svojstvene pojedinoj vrsti životinja te koji će osigurati dobro zdravstveno
stanje i dobrobit životinja smještenih u njima.

Temperatura zraka u zatvorenim
prostorijama za pse i mačke mora biti između + 5 i + 26 °C, a ne smije biti niža
od 0 °C.

U prostorijama u kojima su smještene
bolesne životinje temperatura ne smije biti niža od + 20 °C.

Podovi, zidovi i krov prostorija u kojima
su smještene životinje moraju biti odgovarajuće izolirani od djelovanja
nepovoljnih klimatskih utjecaja.

Članak 9.

Zidovi, stropovi i podovi prostora i
prostorija objekata iz članka 1. ovoga Pravilnika u kojima su smještene životinje
moraju biti od neporoznog i nehigroskopnog materijala koji omogućava
djelotvorno čišćenje, pranje i dezinfekciju te otporni na grizenje i grebanje.

U prostorijama i prostorima u kojima
borave životinje mora se osigurati dovoljno dnevnog svjetla, u skladu sa
zahtjevima pojedinih vrsta životinja.

Članak 10.

Objekti iz članka 1. ovoga Pravilnika
moraju imati prostoriju ili kontejner za sakupljanje lešina životinja koji mora
biti zaključan i smješten u krugu objekta tako da se, osim u svrhe odlaganja i
odvoza lešina, onemogućava pristup ljudima i životinjama.

Lešine se moraju redovito odvoziti u
objekte za neškodljivo uklanjanje lešina ili se moraju redovito odlagati u jame
grobnice.

Prostorija ili kontejner za sakupljanje lešina
životinja mora se redovno čistiti, prati i dezinficirati.

Članak 11.

Unutar kruga objekata iz članka 1. ovoga
Pravilnika mora se redovito obavljati deratizacija dva puta godišnje, a po
potrebi i češće.

Članak 12.

Objekti iz članka 1. ovoga Pravilnika
moraju udovoljavati potrebama životinja smještenih u njima tako da životinje:

- ne trpe glad i žeđ,

- nisu izložene fizičkoj nelagodi i
strahu,

- zaštićene su od ozljeda i bolesti,

- nalaze se u svojoj vrsti primjerenom
okolišu.

Članak 13.

Radno vrijeme objekata iz članka 1. ovoga
Pravilnika mora biti najmanje 4 sata svakim radnim danom, a tijekom 24 sata
dnevno mora biti osigurano dežurstvo za prijem životinja u hitnim slučajevima.

Dežurstvo može biti organizirano i u
dogovoru s veterinarskom organizacijom koja mora raspolagati telefonskim brojem
dežurne osobe.

                        Članak 14.

U prostoriji za prijem stranaka mora se
postaviti oglasna ploča na kojoj se oglašavaju podaci važni za rad objekata iz članka
1. ovoga Pravilnika.

Članak 15.

Pravne i fizičke osobe koje obavljaju
djelatnost u objektima iz članka 1. ovoga Pravilnika dužne su tražiti vlasnike životinja
putem sredstava javnog obavještavanja koja takve oglase objav­ljuju besplatno,
a mogu koristiti i druge načine.

Članak 16.

U objektima iz članka
1. ovoga Pravilnika mora biti dovoljan broj osoba koje se brinu o životinjama,
a koje moraju biti osposobljene za rad sa životinjama, i to najmanje 1 osoba u
odnosu na 20 pasa.

Članak 17.

Objekti iz članka 1. ovoga Pravilnika
moraju imati voditelja sa završenim srednješkolskim obrazovanjem (veterinarskog
ili drugog smjera) i iskustvo stečeno u radu sa životinjama.

Voditelj brine o održavanju
veterinarsko-sanitarnog reda i odgovoran je za vođenje evidencije o životinjama
te za osobe uključene u dobrovoljni rad u skloništu.

Fizičke osobe koje obavljaju djelatnost u
objektima iz članka 1. ovoga Pravilnika ne mogu biti osobe koje su osuđene zbog
kaznenog djela mučenja životinja.

Članak 18.

Pravne i fizičke osobe koje obavljaju
djelatnost u skloništima za životinje moraju osigurati stalnu prisutnost ili
pripremljenost doktora veterinarske medicine (u daljnjem tekstu: veterinara).

PRIJEM ŽIVOTINJA

Članak 19.

Pravne i fizičke osobe koje obavljaju
djelatnost u objektima iz članka 1. ovoga Pravilnika dužne su nakon primitka
obavijesti o nađenoj životinji osigurati njeno hvatanje i prijevoz, ako osoba
koja je našla životinju to ne može učiniti sama. Nakon toga se životinju uvodi
u evidenciju i provjerava se da li se nalazi na popisu traženih, o čemu se u
tom slučaju obavještava vlasnika.

Pravne i fizičke osobe koje obavljaju
djelatnost u objektima iz članka 1. ovoga Pravilnika dužne su osigurati smještaj
životinje u skloništu u roku 24 sata po primitku obavijesti, a ako je životinja
ozlijeđena u roku 4 sata.

Ako
u skloništu nema mjesta za nove životinje mogu se pravne i fizičke osobe koje
obavljaju djelatnost u objektima iz članka 1. ovoga Pravilnika dogovoriti s
osobom koja je našla životinju ili nekom drugom zainteresiranom osobom da se
brine o životinji tako dugo dok je sklonište popunjeno, odnosno može zamoliti
drugo sklonište za smještaj životinje.

Članak
20.

Za
ozlijeđenu životinju pravne i fizičke osobe koje obavljaju djelatnost u
objektima iz članka 1. ovoga Pravilnika moraju osigurati veterinarsku njegu, a
po potrebi i prijevoz životinje do veterinarske organizacije i natrag.

Ako je životinja agresivna ili ako se radi o
sumnji na bjesnoću pravne i fizičke osobe koje obavljaju djelatnost u objektima
iz članka 1. ovoga Pravilnika dužne su obavijestiti veterinarsku organizaciju
radi poduzimanja mjera u skladu sa zakonskim propisima.

Članak
21.

Pravne
i fizičke osobe koje obavljaju djelatnost u objektima iz članka 1. ovoga
Pravilnika moraju imati odgovarajuće vozilo za prijevoz životinja.

Prostor
za vozača mora čvrstom fizičkom ogradom biti odvojen od prostora za životinje.

Prostor
za životinje unutar vozila mora biti:

-
dovoljno prostran da životinja normalno stoji ili leži,

-
zračan,

-
bez oštrih rubova i izbočina na kojima se životinja može ozlijediti,

-
opremljen tako da osigurava siguran prijevoz životinje,

-
jednostavan za čišćenje, pranje i dezinfekciju.

Vozilo mora biti vidljivo označeno
nazivom, adresom i telefonskim brojem objekata iz članka 1. ovoga Pravilnika.

POSEBNE ODREDBE

A. SKLONIŠTE ZA ŽIVOTINJE

Članak 22.

Sklonište za životinje (u daljnjem tekstu:
sklonište) sastoji se od:

- prostorije ili prostora za prijem životinja,
u kojem se životinje identificiraju i evidentiraju,

-
prostorije ili prostora u kojem se životinje čiste, kupaju i suše,

-
prostorije ili prostora za pregled životinja, koji obavlja veterinar, a gdje
ujedno može obaviti zahvate kao što su cijepljenje protiv bjesnoće,
dehelmintizacija i tretiranje protiv krpelja i buha,

-
prostorije za karantenu životinja, odvojeno za pse i mačke, s optimalnim brojem
odvojenih kaveza/boksova, koja se mora držati zaključana,

-
odvojene prostorije, prostora (kavezi, boksovi) za držanje različitih vrsta životinja,

- skladišta,

- prostorije ili prostora za spremanje
sredstava za čišćenje i dezinfekciju, koja se mora držati zaključana,

- prostorije za pripremu i raspodjelu
hrane,

- prostorije ili prostora za čišćenje i
pranje posuđa i posuda za hranu i vodu,

- prostorije ili prostora za čuvanje
hrane, s hladnjakom,

- prostorije/prostora (oprema za duboko zamrzavanje)
za odlaganje lešina,

- prostora za slobodno kretanje životinja,

- prostorije u kojoj boravi osoblje i

- sanitarnog čvora koji se sastoji od WC-a
i kupaonice.

Članak 23.

Prostor za smještaj pasa u skloništu
sastoji se od:

- zatvorenog dijela, primjereno zagrijanog
i zračnog, za svaku životinju posebno, sa ispustom natkrivenim do 1/3 površine.
Zatvoreni dio mora biti veličine najmanje 1,2 x 1,8 m, a otvoreni dio najmanje
1,2 x 2,4 m2,

- posebno ograđenog prostora unutar kruga
skloništa, u kojem neće biti mogućnosti za ozljeđivanje životinja, a u kojem će
se psi moći slobodno kretati u skladu sa svojim potrebama.

Ako je u jednom prostoru smješteno više
pasa, svaki pas mora u zatvorenom dijelu imati osiguranu površinu od najmanje
1,5 m2,
a u otvorenom najmanje 2 m2.

U boravišnom prostoru moraju biti
odgovarajući predmeti kojima se pas zanima, odnosno igra.

Članak 24.

Prostor za mačku mora biti najmanje 1m x
1m x 1m, a ako su mačke smještene grupno, veličina prostora mora biti najmanje
3m x 4,5m x 2m. U grupi smije biti najviše 15 odraslih mačaka ili 20 mladunčadi.

U prostoru svaka mačka mora imati
odgovarajuće ležište te prostor za defeciranje.

U boravišnom prostoru moraju biti
odgovarajući predmeti kojima se mačka zanima, odnosno igra.

Članak 25.

Nađene slobodnoživuće mačke bez vlasnika,
pravne i fizičke osobe koje obavljaju djelatnost u skloništima moraju primiti u
sklonište i osigurati im veterinarsku njegu, sterilizaciju ili kastraciju i
nakon oporavka pustiti ih u okoliš iz kojega su bile uzete, ako je okoliš
primjeren za povrat mačaka, osim u slučaju da se nađu zainteresirane osobe koje
će preuzeti brigu o mačkama.

Članak 26.

Pravne i fizičke osobe koje obavljaju
djelatnost u skloništima preuzimaju i životinje za koje se njihovi vlasnici ne
mogu ili ne žele više brinuti i pomažu im naći nove vlasnike za životinje.

Takva životinja mora biti u sklonište
primljena u roku 8 dana od primitka zahtjeva osim u slučaju nedostatka
prostora, kada je potrebno postupiti u skladu sa člankom 19. stavkom 3. ovoga
Pravilnika. Vlasnik koji je dao životinju u sklonište nema pravo na drugu životinju
iz skloništa, osim ukoliko drugačije ugovori sa voditeljem skloništa.

Vlasnik koji daje životinju mora pored
osobnih podataka dati i izjavu kojom potvrđuje da je vlasnik životinje i da se
odriče vlasništva nad njom, mora predati svu dokumentaciju o životinji te
proslijediti informacije o njenom karakteru i običajima.

Ako životinja ispunjava uvjete za usmrćenje,
voditelj sklo­ništa može odbiti prijem takve životinje i uputiti vlasnika u
veterinarsku organizaciju.

PRIJEM I NJEGA ŽIVOTINJA

Članak 27.

Sklonište može s veterinarskom
organizacijom sklopiti ugovor o zdravstvenoj zaštiti životinja ili može
osnovati svoju vlastitu veterinarsku ambulantu.

Članak 28.

Svaka novoprimljena životinja mora se prvo
smjestiti u karantenu tako da ne može doći u dodir s drugim životinjama. U
karantenu pristup ima samo osoblje skloništa i veterinar koji obavlja
zdravstvenu zaštitu životinja u skloništu.

Prije ulaska nove životinje karantena mora
biti očišćena, oprana i dezinficirana.

Svaku novoprimljenu životinju mora
pregledati veterinar najkasnije 24 sata po smještaju u sklonište. Potrebno je životinje
tretirati protiv unutrašnjih i vanjskih parazita te provoditi imuno­profilaktičke
i druge mjere u skladu sa zakonskim propisima.

Osoblje skloništa mora najmanje dva puta
dnevno provjeriti opće stanje životinja te o tome voditi evidenciju u koju
upisuje svoja opažanja i po potrebi obavijestiti veterinara. Sva utvrđena zapažanja
(životinje ne jedu, ne defeciraju, ne mokre, apatične su, agresivne i drugo)
mora upisati u kartoteku životinje i po potrebi, obavijestiti veterinara.

Boravak u karanteni za pse je najmanje 10
dana, a za mačke najmanje 14 dana.

B. HIGIJENSKI SERVIS

Članak 29.

Higijenski servis sastoji se od:

- prostorije ili prostora za prijem životinje,
u kojem se životinje identificiraju i evidentiraju,

- prostorije ili prostora za pregled životinje,
koji obavlja veterinar,

- prostorije za karantenu životinja, s
optimalnim brojem odvojenih kaveza/boksova, koja se mora držati zaključana,

- odvojenih prostora za držanje različitih
vrsta životinja,

- prostorije ili prostora za spremanje
sredstava za čišćenje i dezinfekciju, koja se mora držati zaključana,

- prostorije za pripremu i raspodjelu
hrane, s hladnjakom,

- prostorije ili prostora za čišćenje i
pranje posuđa i posuda za hranu i vodu,

- prostorije ili prostora za čuvanje
hrane,

- prostorije ili prostora za odlaganje lešina
i opreme za duboko zamrzavanje,

- prostorije u kojoj boravi osoblje i

-
sanitarnog čvora.

Članak
30.

Prostor za smještaj pasa unutar
higijenskog servisa sastoji se od boksa za svaku životinju posebno, koji površinom
mora biti prilagođen veličini životinje, primjereno zagrijan i zračan.

ZAVRŠNE ODREDBE

Članak 31.

Skloništa
koja obavljaju djelatnost na dan stupanja na snagu ovoga Pravilnika mogu
nastaviti s radom u postojećim uvjetima do dana zatvaranja ili rekonstrukcije.

Članak
32.

Higijenski
servisi koji obavljaju djelatnost na dan stupanja na snagu ovoga Pravilnika
moraju se u roku od godine dana uskladiti s uvjetima ovoga Pravilnika.

Članak
33.

Ovaj
Pravilnik stupa na snagu osmog dana od dana objave u »Narodnim novinama«.

Klasa: 011-02/01-01/83

Urbroj: 525-01-01-1

Zagreb,
9. srpnja 2001.

Ministar
mr. sc. Božidar Pankretić, v. r.

Pravilnik, NN 71/2001-1244